Samfunnsøkonomene

Samfunnsøkonomene er en fag- og interesseorganisasjon for samfunnsøkonomer. Foreningen arbeider for å være et samlende forum for samfunnsøkonomer i Norge. Samfunnsøkonomene er tilsluttet Akademikerne og har per november 2021 ca 3 200 medlemmer. Kandidater med mastergrad eller høyere eksamen fra Norge eller utlandet kan opptas som medlemmer. Graden bør inneholde et rimelig antall emner i samfunnsøkonomi eller samfunnsøkonomisk relaterte områder.

Foreningen har tariffavtaler sammen med de andre foreningene i Akademikerne. De viktigste tariffavtalene er statlig og kommunal sektor. Foreningen har også tariffavtaler for medlemmer ansatt i helseforetak, og i privat sektor; med virksomheter tilknyttet NHO eller Virke.

Samfunnsøkonomene gir ut tidsskriftet Samfunnsøkonomen 6 ganger i året.

Historie 
Foreningen ble stiftet 12. mars 1908. Den gang het den Statsøkonomiske Studenters Forening. Tre år tidligere hadde Stortinget vedtatt en lov om statsøkonomisk eksamen, og i 1908 ble eksamen avlagt for første gang.

Tre år senere kom første utgave av Statsøkonomisk Tidsskrift. I 1932 endres navnet til Socialøkonomisk Samfund og blir en fagforening. Høsten 1942 avvikles organisasjonen, blant annet i protest mot at universitetets rektor og studentutvalgene blir avsatt av de tyske okkupantene under den annen verdenskrig. organisasjonen gjenoppstår i 1945, og tar i 1947 navnet Sosialøkonomisk Samfunn.

I 1956 slutter organisasjonen seg til Embetsmennenes Landsforbund som er forløperen til Akademikernes Fellesorganisasjon. I 1969 kommer nytt navneskifte, denne gangen til Norske Sosialøkonomers Forening. I 1975 melder organisasjonen seg inn i det nyetablerte Akademikernes Fellesorganisasjon. I 1986 endres navnet igjen, denne gangen til Sosialøkonomenes Forening.

I 1999 blir organisasjonen med over til den nyetablerte hovedorganisasjonen Akademikerne.

Foreningen har skiftet navn ved flere anledninger:
 1908 – Statsøkonomiske Studenters Forening
 1912 – Yngre Statsøkonomers Forening
 1918 – Yngre Socialøkonomers Forening
 1932 – Socialøkonomisk Samfund
 1947 – Sosialøkonomisk Samfunn
 1969 – Norske Sosialøkonomers Forening
 1986 – Sosialøkonomenes Forening
 2001 – Samfunnsøkonomenes Forening
 2014 – Samfunnsøkonomene
Frem til 2014 opererte foreningen med tre navn, Samfunnsøkonomene, Samfunnsøkonomenes forening og Samfunnsøkonomenes fagforening. Etter generalforsamling i 2014 ble det vedtatt at dette skulle forenkles til kun Samfunnsøkonomene.

Arrangementer 
Samfunnsøkonomene har flere årlige arrangement.

 Forskermøtet hvor utvalgte forskere inviteres til å holde foredrag om aktuelle økonomiske tema. Presentasjon, muntlig og skriftlig, og diskusjon av nye forskningsarbeider innen økonomi. Den muntlige presentasjonen blir kommentert av en opponent og evt diskutert av tilhørerne. Forskermøtet har stor faglig betydning for norsk samfunnsøkonomisk forskning. Forskermøtet har en viktig kontaktskapende rolle, særlig for yngre forskere fra mindre fagmiljøer. Arrangementet bytter lokasjon årlig og blir arrangert i starten av januar.

 Valutaseminaret hvor sentrale aktører innen bank og finans drøfter og diskuterer utfordringer som pengepolitikken står ovenfor. På seminaret blir blant annet Samfunnsøkonomenes prognosepris hvert år delt ut til den eller de som avgir mest presise prognoser av norsk økonomi. Seminaret arrangeres årlig i starten av februar.

 Høstkonferansen er en konferanse hvor aktuelle temaer blir diskutert i et samfunnsøkonomisk perspektiv.

Ledere 
 Idar Møglestue 1969–1971
 Torolf Støyva 1972–1975
 Jon Boge 1976
 Sven-Henning Kjelsrud 1977–1978
 Thorleif Stubbe 1979–1981
 Eric Mittelbach 1982–1987
 Nils Martin Stølen 1988–1991
 Jon Barek 1992–1994
 Kirsten Haug 1995–1996
 Sigrid Eide 1997
 Anne Berit Dahle 1998–1999
 Karstein Haarberg 2000–2001
 Ragnar Ihle Bøhn 2002–2006
 Trond Tørstad 2006–2009
 Frode Lindseth 2009–2014
 Trond Tørstad 2014-2019
Jan Inge Aas Eidem 2019-

Eksterne lenker 
 Samfunnsøkonomene

Norske fagforbund
Etableringer i 1983
Akademikerne
Etableringer i 1908
Samfunnsøkonomi